Insula din Grecia unde au proprietăți peste 300 de români care s-au mutat aici în ultimii ani. Unii dintre ei dețin taverne cunoscute, iar limba română este vorbită adesea aici.
Una dintre cele mai cunoscute insule din Grecia, Thassos, este vizitată de mulți turiști români în fiecare vară. Insula este destul de accesibilă, fiind apropiată de Bulgaria, astfel că mulți își petrec vacanțele pe aceasta.
În ultimii ani, mulți au decis chiar să se mute aici și să-și dezvolte afacerile. Limba română este vorbită destul de mult pe această insulă și mai bine de 300 de români au proprietăți aici.
Până acum câteva luni, o tavernă din Skala Marion, Thassos, i-a aparținut unui turc trecut de 60 de ani, dar acum este deținută de un român din București. Românul obișnuia să vină des la tavernă.
După ce a aflat că taverna este de vânzare, a decis imediat că vrea să o achiziționeze. Astfel, acesta a decis să-și ia familia și să se mute pe insula Thassos.
“În momentul în care am auzit că restaurantul în care mănânc de ani buni este de vânzare, n-am mai stat pe gânduri și l-am luat. A fost una dintre puținele decizii din viața mea emoționale și mai puțin raționale”, a spus Stelian Muscalu, potrivit Știrile Pro TV.
Otilia, o româncă din Ploiești, a decis să se mute în Thassos după ce a petrecut o singură vacanță pe această insulă. La început, nu s-a gândit că avea să devină casa ei. În prezent, femeia administrează o cunoscută tavernă din Potos.
“Nu m-am gândit că o să rămân, dar după ce am petrecut vacanța aici am zis asta este casa mea”, a spus aceasta. Au trecut 15 ani de când românca a luat decizia de a se muta în Thassos.
Originar din București, Florin Leșescu a cunoscut o grecoaică, iar cei doi s-au căsătorit și au împreună o fetiță. Bărbatul consideră că a făcut alegerea bună și că nu îi este dor de limba română, din moment ce toată vara sunt turiști români.
“Nu mai plec pentru că n-am plecat așa departe. Dacă mă însuram la Timișoara, mai mult făceam pe tren. Tot aceeași distanță e.
Șoc de cultură n-a fost pentru că sunt ortodocși ca și noi. Dor de limba română nu duc pentru că absolut toată vara vorbești numai românește”, a spus acesta.
În 2023, peste 400.000 de români au mers în vacanță pe insula Thassos. Peisajele de vis, plajele, apele cristaline și atmosfera grecească îi atrag pe cei mai mulți turiști.